和象之雨後望少室山白雲
作者：黄庶
朝代：宋

paragraphs: 塵埃奔趨插手板，十年已賣山中閑。
相逢少室若交舊，白雲與我開容顔。
風驅烟氣去敝幕，天覆碧玉無瑕瘢。
我疑岳神宴天上，掃灑伊洛爲圖看。
又疑山鬼有寒稅，纊絮萬疊輸陰官。
色如可餐無厭飽，頗梨爲甑炊琅玕。
去去還觀不能已，一里迴首百據鞍。
長安許生以畫名，閑暇拂拭新素紈。
能求山高水深趣，常恐造化在筆端。
每觀雲泉得意處，擬寫男女家其間。
今對異景慚首鼠，愚若犬彘編槽欄。
君詩託我有深意，明月一杯心往還。